Document ID: 32008R0465

KOMISIJAS REGULA (EK) Nr. 465/2008
(2008. gada 28. maijs),
ar kuru atbilstoši Padomes Regulai (EEK) Nr. 793/93 nosaka testēšanas un informācijas prasības dažu tādu vielu importētājiem un ražotājiem, kas var būt noturīgas, bioakumulējošas un toksiskas un kas ir uzskaitītas Eiropas ķīmisko komercvielu sarakstā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 23. marta Regulu (EEK) Nr. 793/93 par esošo vielu riska faktoru novērtējumu un kontroli (1) un jo īpaši tās 12. panta 2. punktu,
tā kā:
(1)
Par dažām Eiropas ķīmisko komercvielu sarakstā (2) minētajām vielām ražotājiem un importētājiem var pieprasīt sniegt sīkāku informāciju, kas ir viņu rīcībā, un/vai likt veikt esošo vielu testēšanu, ja ir pamatots iemesls uzskatīt, ka viela rada nopietnu risku cilvēkiem vai videi. Šādu risku var radīt vielas, kas ir noturīgas, bioakumulējošas un toksiskas.
(2)
Tādēļ ir jāpieprasa, lai minētie ražotāji un importētāji iesniegtu Komisijai viņu rīcībā esošo informāciju par šādām vielām.
(3)
Attiecīgajiem ražotājiem un importētājiem arī jāizvirza prasība veikt attiecīgo vielu testēšanu, sagatavot pārskatu par testēšanas rezultātiem un nosūtīt Komisijai šos pārskatus kopā ar testu rezultātiem.
(4)
Šajā regulā paredzētie pasākumi ir saskaņā ar atzinumu, ko sniegusi komiteja, kas izveidota saskaņā ar Regulas (EEK) Nr. 793/93 15. pantu,
IR PIEŅĒMUSI ŠO REGULU.
1. pants
Ražotāji un importētāji vienai vai vairākām tādām Eiropas ķīmisko komercvielu sarakstā uzskaitītām vielām, kas var būt noturīgas, bioakumulējošas un toksiskas un kas ir norādītas šīs regulas pielikumā, sniedz Komisijai pielikumā paredzēto informāciju tajā noteiktajā termiņā un par katru šādu vielu veic pielikumā norādīto testēšanu saskaņā ar tajā minētajiem protokoliem.
Ražotājiem un importētājiem arī jāiesniedz Komisijai ziņojums par katru testu ar visiem rezultātiem pielikumā noteiktajā termiņā.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 28. maijā

Labels: 1
20
7
0
12